CELEX: 32021R0768
Language: lt
Date: 2021-04-30 00:00:00
Title: Tarybos reglamentas (ES, Euratomas) 2021/768 2021 m. balandžio 30 d. kuriuo nustatomos Europos Sąjungos nuosavų išteklių sistemos įgyvendinimo priemonės ir panaikinamas Reglamentas (ES, Euratomas) Nr. 608/2014

2021 5 11   
               
               
                  LT
               
               
                  Europos Sąjungos oficialusis leidinys
               
               
                  L 165/1
               
            
         TARYBOS REGLAMENTAS (ES, Euratomas) 2021/768
         2021 m. balandžio 30 d.
         kuriuo nustatomos Europos Sąjungos nuosavų išteklių sistemos įgyvendinimo priemonės ir panaikinamas Reglamentas (ES, Euratomas) Nr. 608/2014
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 311 straipsnio ketvirtą pastraipą,
         atsižvelgdama į Europos atominės energijos bendrijos steigimo sutartį, ypač į jos 106a straipsnį,
         atsižvelgdama į 2020 m. gruodžio 14 d. Tarybos sprendimą (ES, Euratomas) 2020/2053 dėl Europos Sąjungos nuosavų išteklių sistemos, kuriuo panaikinamas Sprendimas 2014/335/ES, Euratomas (1), ypač į jo 10 straipsnį,
         atsižvelgdama į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         atsižvelgdama į Europos Parlamento pritarimą (2),
         laikydamasi specialios teisėkūros procedūros,
         kadangi:
         
                     (1)
                  
                  
                     metinio biudžeto likučio apskaičiavimo ir įtraukimo į biudžetą procedūros, nuosavų išteklių surinkimo kontrolės ir priežiūros tikslais būtinos nuostatos ir tvarkos bei atitinkami ataskaitų teikimo reikalavimai yra svarbios Sąjungos nuosavų išteklių sistemos sudedamosios dalys, kurios išsamiau papildo Sprendimo (ES, Euratomas) 2020/2053 nuostatas;
                  
               
                     (2)
                  
                  
                     siekiant nuoseklumo, į šį reglamentą turėtų būti įtrauktos Tarybos reglamento (EEB, Euratomas) Nr. 1553/89 (3) nuostatos dėl patikrinimų;
                  
               
                     (3)
                  
                  
                     siekiant užtikrinti, kad biudžetas būtų subalansuotas, Sąjungos pajamų perteklius, gautas finansinių metų pajamoms viršijus bendras faktines išlaidas, turėtų būti perkeliamas į kitus finansinius metus. Todėl reikėtų apibrėžti perkeltiną likutį;
                  
               
                     (4)
                  
                  
                     valstybės narės turėtų atlikti patikras ir apklausas dėl Sąjungos nuosavų išteklių apskaičiavimo, nustatymo ir teikimo. Siekiant sudaryti palankesnes sąlygas su nuosavais ištekliais susijusių finansinių taisyklių taikymui, būtina užtikrinti, kad valstybės narės ir Komisija bendradarbiautų;
                  
               
                     (5)
                  
                  
                     Sąjungos nuosavų išteklių sistemos skaidrumas turėtų būti užtikrintas teikiant tinkamą informaciją Europos Parlamentui ir Tarybai. Todėl valstybės narės turėtų teikti dokumentus ir informaciją, būtinus Komisijai vykdyti jai suteiktus įgaliojimus Sąjungos nuosavų išteklių atžvilgiu, ir, kai būtina, siųsti tuos dokumentus ir informaciją Komisijai;
                  
               
                     (6)
                  
                  
                     siekiant nuoseklumo ir aiškumo, turėtų būti nustatytos nuostatos dėl pareigūnų, kitų tarnautojų ir deleguotųjų nacionalinių ekspertų, kurie dalyvauja atliekant su Sąjungos nuosavais ištekliais susijusius patikrinimus, įgaliojimų ir pareigų. Visų pirma turėtų būti nustatytos taisyklės dėl profesinio konfidencialumo ir asmens duomenų apsaugos, kurių turi laikytis visi Sąjungos pareigūnai, kiti tarnautojai ir deleguotieji nacionaliniai ekspertai. Būtina patikslinti deleguotųjų nacionalinių ekspertų statusą ir galimybę atitinkamai valstybei narei prieštarauti, kad patikrinime dalyvautų kitų valstybių narių pareigūnai;
                  
               
                     (7)
                  
                  
                     tvarka, pagal kurią už nuosavų išteklių surinkimą atsakingos valstybės narės Komisijai teikia ataskaitas, Komisijai turėtų užtikrinti galimybę stebėti valstybių narių veiksmus nuosaviems ištekliams susigrąžinti, visų pirma sukčiavimo ir pažeidimų atvejais;
                  
               
                     (8)
                  
                  
                     siekiant užtikrinti vienodas šio reglamento įgyvendinimo sąlygas, Komisijai turėtų būti suteikti įgyvendinimo įgaliojimai, susiję su išsamių taisyklių dėl pranešimo apie sukčiavimą ir pažeidimus, kurie daro poveikį mokėtinoms tradicinių nuosavų išteklių sumoms, ir valstybių narių metinių ataskaitų dėl jų patikrinimų nustatymu. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011 (4);
                  
               
                     (9)
                  
                  
                     patariamoji procedūra turėtų būti taikoma įgyvendinimo aktams, kuriais nustatomos išsamios taisyklės dėl pranešimo apie sukčiavimą ir pažeidimus, kurie daro poveikį mokėtinoms tradicinių nuosavų išteklių sumoms, ir valstybių narių metinės ataskaitos dėl jų patikrinimų, priimti atsižvelgiant į tų pranešimo tikslais reikalingų aktų techninį pobūdį;
                  
               
                     (10)
                  
                  
                     visų kategorijų nuosaviems ištekliams taikomų bendro pobūdžio nuostatų atveju reikalinga tinkama parlamentinė priežiūra, kaip nustatyta Sutartyse;
                  
               
                     (11)
                  
                  
                     Tarybos reglamentas (ES, Euratomas) Nr. 608/2014 (5) turėtų būti panaikintas;
                  
               
                     (12)
                  
                  
                     siekiant nuoseklumo, šis reglamentas turėtų įsigalioti tą pačią dieną kaip ir Sprendimas (ES, Euratomas) 2020/2053 ir jis turėtų būti taikomas nuo tos pačios datos kaip ir tas sprendimas, t. y. nuo 2021 m. sausio 1 d.,
                  
               PRIĖMĖ ŠĮ REGLAMENTĄ:
         I SKYRIUS
         
            NUOSAVŲ IŠTEKLIŲ NUSTATYMAS
         
         
            1 straipsnis
            Likučio apskaičiavimas ir įtraukimas į biudžetą
            
               1.   Sprendimo (ES, Euratomas) 2020/2053 8 straipsnio taikymo tikslais atitinkamų finansinių metų likutis yra visų tais finansiniais metais surinktų pajamų ir mokėjimų, atliktų pagal tų finansinių metų asignavimus, sumos skirtumas, pridėjus tų pačių finansinių metų asignavimų sumą, perkeltą pagal Europos Parlamento ir Tarybos reglamento (ES, Euratomas) 2018/1046 (6) (toliau – Finansinis reglamentas) 12 straipsnį.
               Tas skirtumas padidinamas ar sumažinamas iš praėjusių finansinių metų perkeltų asignavimų, kurie buvo panaikinti, grynąja suma. Nukrypstant nuo Finansinio reglamento 8 straipsnio 1 dalies, skirtumas taip pat padidinamas ar sumažinamas:
               
                           a)
                        
                        
                           mokėjimais, atliktais viršijant nediferencijuotuosius asignavimus, perkeltus iš praėjusių finansinių metų dėl euro kurso pasikeitimų pagal Finansinio reglamento 12 straipsnio 1 ir 4 dalis;
                        
                     
                           b)
                        
                        
                           valiutų keitimo pelno ir nuostolio per finansinius metus skirtumu.
                        
                     
            
               2.   Anksčiau nei kiekvienų finansinių metų spalio mėn. pabaigoje Komisija, remdamasi savo tuo metu turimais duomenimis, sudaro per visus metus surinktų nuosavų išteklių sąmatą. Nustačius bet kokius pastebimus skirtumus pradinių sąmatų atžvilgiu gali būti rengiamas kitų finansinių metų biudžeto projekto taisomasis raštas arba einamųjų finansinių metų taisomasis biudžetas.
            
         
         II SKYRIUS
         
            KONTROLĖS IR PRIEŽIŪROS NUOSTATOS IR ATITINKAMI ATASKAITŲ TEIKIMO REIKALAVIMAI
         
         
            2 straipsnis
            Kontrolės ir priežiūros priemonės
            
               1.   Sprendimo (ES, Euratomas) 2020/2053 2 straipsnio 1 dalyje nurodyti nuosavi ištekliai tikrinami, kaip nurodyta šiame reglamente, nedarant poveikio Reglamentui (EEB, Euratomas) Nr. 1553/89 ir Europos Parlamento ir Tarybos reglamentui (ES) 2019/516 (7).
            
            
               2.   Valstybės narės imasi visų priemonių, kurios yra būtinos siekiant užtikrinti, kad Komisijai būtų teikiami Sprendimo (ES, Euratomas) 2020/2053 2 straipsnio 1 dalyje nurodyti nuosavi ištekliai.
            
            
               3.   Kai kontrolės ir priežiūros priemonės yra susijusios su Sprendimo (ES, Euratomas) 2020/2053 2 straipsnio 1 dalies a punkte nurodytais tradiciniais nuosavais ištekliais:
               
                           a)
                        
                        
                           valstybės narės atlieka patikras ir apklausas dėl tų nuosavų išteklių nustatymo ir teikimo;
                        
                     
                           b)
                        
                        
                           Komisijos prašymu valstybės narės vykdo papildomo patikrinimo priemones. Savo prašyme Komisija išdėsto papildomo patikrinimo priežastis. Komisija taip pat gali prašyti persiųsti jai tam tikrus dokumentus;
                        
                     
                           c)
                        
                        
                           jeigu Komisija paprašo, valstybės narės ją įtraukia į savo atliekamus patikrinimus. Jeigu Komisija dalyvauja atliekant patikrinimą, Komisija tiek, kiek reikia taikant šį reglamentą, turi teisę susipažinti su patvirtinamaisiais dokumentais dėl nuosavų išteklių nustatymo ir teikimo bei visais kitais atitinkamais dokumentais, susijusiais su tais patvirtinamaisiais dokumentais;
                        
                     
                           d)
                        
                        
                           Komisija gali pati atlikti patikrinimus vietoje. Tokių patikrinimų tikslu Komisijos įgalioti atstovai turi teisę susipažinti su dokumentais, kaip nustatyta c punkte nurodytų patikrinimų atveju. Valstybės narės sudaro palankesnes sąlygas tiems patikrinimams.
                        
                     
            
               4.   Kai kontrolės ir priežiūros priemonės yra susijusios su PVM pagrįstais nuosavais ištekliais, nurodytais Sprendimo (ES, Euratomas) 2020/2053 2 straipsnio 1 dalies b punkte, Komisijos patikrinimai atliekami kartu su atitinkamos valstybės narės kompetentingomis institucijomis. Tų patikrinimų metu Komisija visų pirma užtikrina, kad operacijos, kuriomis apskaičiuojama surinkta bendra grynoji PVM suma, buvo atliktos tinkamai. Ji taip pat patvirtina, kad buvo naudoti tinkami duomenys ir kad tų nuosavų išteklių, kaip nurodyta Reglamento (EEB, Euratomas) Nr. 1553/89 3 straipsnio 1 dalyje, sumos apskaičiavimas atitinka tą reglamentą.
            
            
               5.   Kai kontrolės ir priežiūros priemonės yra susijusios su Sprendimo (ES, Euratomas) 2020/2053 2 straipsnio 1 dalies c punkte nurodytais nuosavais ištekliais, pagrįstais neperdirbtų plastiko pakuočių atliekų kiekiu, Komisija turi teisę susipažinti su dokumentais, susijusiais su procedūromis ir duomenimis, nurodytais Europos Parlamento ir Tarybos direktyvoje 94/62/EB (8) ir Komisijos sprendime 2005/270/EB (9). Komisijos patikrinimai atliekami kartu su atitinkamos valstybės narės kompetentingomis institucijomis. Tų patikrinimų metu Komisija užtikrina, kad operacijos, kuriomis apskaičiuojamas neperdirbtų plastiko pakuočių atliekų kiekis, kaip nurodyta Sprendimo (ES, Euratomas) 2020/2053 2 straipsnio 2 dalies antroje pastraipoje, buvo atliktos tinkamai.
            
            
               6.   Kai kontrolės ir priežiūros priemonės yra susijusios su Sprendimo (ES, Euratomas) 2020/2053 2 straipsnio 1 dalies d punkte nurodytais nuosavais ištekliais, pagrįstais bendruoju nacionaliniu produktu (BNP):
               
                           a)
                        
                        
                           kartu su atitinkama valstybe nare Komisija kiekvienais metais tikrina pateiktus suvestinius rodiklius, kad nustatytų, ar renkant duomenis nebuvo padaryta klaidų, ypač tais atvejais, apie kuriuos praneša Reglamento (ES) 2019/516 4 straipsnyje nurodyta ekspertų grupė; tai darydama atskirais atvejais ji taip pat gali patikrinti skaičiavimus ir statistines bazes, išskyrus informaciją apie atskiras bendroves ar asmenis, jeigu kitaip nebūtų galimybės atlikti tinkamą vertinimą;
                        
                     
                           b)
                        
                        
                           Komisija taip pat turi teisę susipažinti su dokumentais, susijusiais su Reglamento (ES) 2019/516 3 straipsnyje nurodytais šaltiniais ir metodais.
                        
                     
            
               7.   Šiame straipsnyje nurodytos kontrolės ir priežiūros priemonės nedaro poveikio:
               
                           a)
                        
                        
                           patikrinimams, kuriuos valstybės narės atlieka pagal nacionalinius įstatymus ir kitus teisės aktus;
                        
                     
                           b)
                        
                        
                           Sutarties dėl Europos Sąjungos veikimo (toliau – SESV) 287 ir 319 straipsniuose numatytoms priemonėms;
                        
                     
                           c)
                        
                        
                           pagal SESV 322 straipsnio 1 dalies b punktą nustatytai tikrinimo tvarkai.
                        
                     
            
               8.   Kontrolės ir priežiūros priemonių, vykdomų pagal 3–6 dalis, tikslais Komisija gali prašyti, kad valstybės narės atsiųstų jai atitinkamus dokumentus ar ataskaitas, susijusius su nuosaviems ištekliams rinkti naudotomis sistemomis, arba sudarytų jai galimybę su tokiais dokumentais ar ataskaitomis susipažinti.
            
         
         
            3 straipsnis
            Komisijos įgaliotųjų atstovų įgaliojimai ir pareigos
            
               1.   Komisija 2 straipsnyje nurodytų patikrinimų vykdymo tikslais specialiai paskiria tam tikrus savo pareigūnus ar kitus tarnautojus (toliau – Įgaliotieji atstovai).
               Kiekvieno patikrinimo atveju Komisija įgaliotiesiems atstovams suteikia rašytinius įgaliojimus, kuriuose nurodoma jų tapatybė ir oficialios pareigos.
               Patikrinimuose gali dalyvauti valstybių narių į Komisiją deleguoti nacionaliniai ekspertai.
               Atitinkamai valstybei narei aiškiai iš anksto sutikus, Komisija gali prašyti, kad kitų valstybių narių pareigūnai padėtų kaip stebėtojai. Komisija užtikrina, kad tie pareigūnai laikytųsi 3 dalies.
            
            
               2.   Atlikdami 2 straipsnyje nurodytus patikrinimus įgaliotieji atstovai veikia taip, kad jų elgesys būtų suderinamas su atitinkamos valstybės narės pareigūnams taikomomis taisyklėmis. Jie yra saistomi profesinės paslapties pagal šio straipsnio 3 dalyje nustatytas sąlygas.
               Komisija laikosi statistinių duomenų konfidencialumo principo, nustatyto Europos Parlamento ir Tarybos reglamente (EB) Nr. 223/2009 (10).
               Jei būtina, įgaliotasis atstovas gali susisiekti su skolininkais, bet tik tradicinių nuosavų išteklių patikrinimų kontekste ir tik per kompetentingas valdžios institucijas, kurių atliekamos nuosavų išteklių surinkimo procedūros yra tikrinamos.
            
            
               3.   Pagal šį reglamentą pranešamai ar gaunamai informacijai, nesvarbu, kokia forma, taikomi profesinės paslapties reikalavimai ir apsauga, suteikiama panašaus pobūdžio informacijai pagal valstybės narės, kurioje ji buvo surinkta, nacionalinę teisę ir pagal atitinkamas nuostatas, taikytinas Sąjungos institucijoms.
               Be išankstinio valstybės narės, kurioje buvo surinkta pirmoje pastraipoje nurodyta informacija, sutikimo ji neperduodama jokiems kitiems Sąjungos institucijose ar valstybėse narėse dirbantiems asmenims nei tie, kurių pareiga yra žinoti tą informaciją, ir ji nenaudojama kitais tikslais nei tie, kurie yra nustatyti šiame reglamente.
               Pirma ir antra pastraipos taikomos Sąjungos pareigūnams ir kitiems tarnautojams bei deleguotiesiems nacionaliniams ekspertams.
            
            
               4.   Komisija užtikrina, kad įgaliotieji atstovai ir kiti asmenys, veikiantys pagal jos įgaliojimus, laikytųsi Europos Parlamento ir Tarybos reglamento (ES) 2016/679 (11), Europos Parlamento ir Tarybos reglamento (ES) 2018/1725 (12) ir kitų Sąjungos ir nacionalinių taisyklių dėl asmens duomenų apsaugos.
            
         
         
            4 straipsnis
            Patikrinimų rengimas ir valdymas
            
               1.   Tinkamai pagrįstu pranešimu Komisija deramu laiku praneša apie patikrinimą valstybei narei, kurioje jis turi būti atliktas. Tokiame patikrinime gali dalyvauti atitinkamos valstybės narės atstovai.
            
            
               2.   Patikrinimus vykdo įgaliotieji atstovai. Darbo organizavimo tikslais įgaliotieji atstovai užmezga būtinus kontaktus su valstybių narių kompetentingomis institucijomis.
            
            
               3.   Kalbant apie patikrinimus, kuriuose dalyvauja Komisija, darbo organizavimą ir santykius su patikrinime susijusiais departamentais užtikrina atitinkamos valstybės narės paskirtas departamentas.
            
            
               4.   Su tradiciniais nuosavais ištekliais susijusius patikrinimus vietoje, kaip nurodyta 2 straipsnio 3 dalies d punkte, atlieka įgaliotieji atstovai. Darbo organizavimo bei santykių su departamentais ir, kai tinkama, su skolininkais, susijusiais su patikrinimu, tikslais įgaliotieji atstovai prieš pradėdami bet kokį patikrinimą vietoje užmezga būtinus kontaktus su atitinkamos valstybės narės paskirtais pareigūnais. Šios rūšies patikrinimo atveju techninė užduotis išdėstoma dokumente, kuriame nurodomi patikrinimo siekis ir tikslas.
            
            
               5.   Valstybės narės užtikrina, kad departamentai ar agentūros, atsakingi (-os) už nuosavų išteklių apskaičiavimą, nustatymą, surinkimą ir teikimą, ir institucijos, kurioms jie (jos) yra pavedusios atlikti minėtų aspektų patikrinimus, suteiktų įgaliotiesiems atstovams jų pareigoms atlikti būtiną pagalbą.
               Su tradiciniais nuosavais ištekliais susijusių patikrinimų vietoje tikslais, kaip nurodyta 2 straipsnio 3 dalies d punkte, atitinkamos valstybės narės Komisiją deramu laiku informuoja apie asmenų, paskirtų dalyvauti atliekant šiuos patikrinimus, tapatybę ir jų įgaliojimus bei suteikia įgaliotiesiems atstovams visą jų pareigoms atlikti būtiną pagalbą.
            
            
               6.   2 straipsnyje nurodytų kontrolės ir patikrinimų, išskyrus valstybių narių atliktus patikrinimus, rezultatai per tris mėnesius tinkamais kanalais perduodami atitinkamai valstybei narei. Valstybė narė savo pastabas pateikia per tris mėnesius nuo ataskaitos gavimo dienos. Tačiau Komisija dėl tinkamai pagrįstų priežasčių atitinkamos valstybės narės gali paprašyti pateikti pastabas dėl konkrečių klausimų per vieną mėnesį nuo ataskaitos gavimo dienos. Atitinkama valstybė narė gali atsisakyti pateikti pastabas, pranešime išdėstydama priežastis, dėl kurių ji negali reaguoti į Komisijos prašymą.
               Pirmoje pastraipoje nurodyti rezultatai ir pastabos kartu su apibendrinamąja ataskaita, parengta remiantis nuosavų išteklių, nurodytų Sprendimo (ES, Euratomas) 2020/2053 2 straipsnio 1 dalies b ir c punktuose, kontrole, pateikiami visoms valstybėms narėms.
               Jei su tradiciniais nuosavais ištekliais susijusių patikrinimų vietoje ar kitokių patikrinimų, kuriuose dalyvauja Komisija, metu nustatomas poreikis iš dalies pakeisti ar pakoreguoti duomenis Komisijai nusiųstuose pareiškimuose ar deklaracijose dėl nuosavų išteklių, o atliktinos korekcijos turi būti atliktos atitinkamais esamais pareiškimais ar deklaracijomis, atitinkami pakeitimai nurodomi tinkamose naudojamų pareiškimų ar deklaracijų pastabose.
            
         
         
            5 straipsnis
            Pranešimas apie sukčiavimą ir pažeidimus, kurie daro poveikį mokėtinoms tradicinių nuosavus išteklių sumoms
            
               1.   Pasibaigus kiekvienam ketvirčiui, per du mėnesius valstybės narės Komisijai nusiunčia nustatytų sukčiavimo ir pažeidimų, susijusių su mokėtinomis didesnėmis kaip 10 000 EUR dydžio Sprendimo (ES, Euratomas) 2020/2053 2 straipsnio 1 dalies a punkte nurodytų tradicinių nuosavų išteklių sumomis, atvejų aprašymą.
               Per pirmoje pastraipoje nurodytą laikotarpį kiekviena valstybė narė pateikia išsamius duomenis apie sukčiavimo ir pažeidimų atvejų, apie kuriuos Komisijai jau pranešta ir kurių atveju susigrąžintos, panaikintos ar nesusigrąžintos sumos anksčiau nebuvo nurodytos, būklę.
            
            
               2.   Komisija priima įgyvendinimo aktus, kuriais nustatoma, kaip išsamiai turi būti pateikti šio straipsnio 1 dalyje nurodyti aprašymai. Tie įgyvendinimo aktai priimami laikantis 7 straipsnio 2 dalyje nurodytos patariamosios procedūros.
            
            
               3.   Šio straipsnio 1 dalyje nurodytų aprašymų santrauka įtraukiama į Komisijos ataskaitą, nurodytą SESV 325 straipsnio 5 dalyje.
            
         
         
            6 straipsnis
            Valstybių narių teikiamos ataskaitos apie jų tradicinių nuosavų išteklių patikrinimus
            
               1.   Valstybės narės Komisijai teikia jų patikrinimų, susijusių su tradiciniais nuosavais ištekliais, išsamias metines ataskaitas ir šių patikrinimų rezultatus, bendrus duomenis ir informuoja visais principiniais klausimais, susijusiais su svarbiausiomis atitinkamų reglamentų, kuriais įgyvendinamas Sprendimas (ES, Euratomas) 2020/2053, taikymo problemomis, ypač ginčijamais klausimais. Ataskaitos Komisijai nusiunčiamos ne vėliau kaip kitų metų, einančių po atitinkamų finansinių metų, kovo 1 d. Remdamasi tomis ataskaitomis Komisija parengia apibendrinamąją ataskaitą, kuri pateikiama visoms valstybėms narėms.
            
            
               2.   Komisija priima įgyvendinimo aktus, kuriais nustatoma šio straipsnio 1 dalyje nurodytų valstybių narių metinių ataskaitų forma. Tie įgyvendinimo aktai priimami laikantis 7 straipsnio 2 dalyje nurodytos patariamosios procedūros.
            
            
               3.   Komisija kas trejus metus Europos Parlamentui ir Tarybai teikia ataskaitą dėl 2 straipsnio 3 dalyje nurodytų tradicinių nuosavų išteklių tikrinimo tvarkos veikimo.
            
         
         III SKYRIUS
         
            KOMITETAS IR BAIGIAMOSIOS NUOSTATOS
         
         
            7 straipsnis
            Komiteto procedūra
            
               1.   Komisijai padeda Nuosavų išteklių patariamasis komitetas ir, prireikus, kiti komitetai. Nuosavų išteklių patariamasis komitetas ir kiti komitetai – tai komitetai, kaip nustatyta Reglamente (ES) Nr. 182/2011.
            
            
               2.   Kai daroma nuoroda į šią dalį, taikomas Reglamento (ES) Nr. 182/2011 4 straipsnis.
            
         
         
            8 straipsnis
            Baigiamosios nuostatos
            Reglamentas (ES, Euratomas) Nr. 608/2014 panaikinamas.
            Nuorodos į panaikintą reglamentą laikomos nuorodomis į šį reglamentą ir skaitomos pagal šio reglamento priede pateiktą atitikties lentelę.
         
         
            9 straipsnis
            Įsigaliojimas
            Šis reglamentas įsigalioja Sprendimo (ES, Euratomas) 2020/2053 įsigaliojimo dieną.
            Jis taikomas nuo 2021 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. balandžio 30 d.
            
               
                  Tarybos vardu
               
               
                  Pirmininkė
               
               A. P. ZACARIAS
            
         
         
            (1)  OL L 424, 2020 12 15, p. 1.
         
            (2)  2021 m. kovo 25 d. pritarimas (dar nepaskelbta Oficialiajame leidinyje).
         
            (3)  1989 m. gegužės 29 d. Tarybos reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (OL L 155, 1989 6 7, p. 9).
         
            (4)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).
         
            (5)  2014 m. gegužės 26 d. Tarybos reglamentas (ES, Euratomas) Nr. 608/2014, kuriuo nustatomos Europos Sąjungos nuosavų išteklių sistemos įgyvendinimo priemonės (OL L 168, 2014 6 7, p. 29).
         
            (6)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas ((ES, Euratomas) Nr. 966/2012 (OL L 193, 2018 7 30, p. 1).
         
            (7)  2019 m. kovo 19 d. Europos Parlamento ir Tarybos reglamentas (ES) 2019/516 dėl bendrųjų nacionalinių pajamų rinkos kainomis derinimo, kuriuo panaikinama Tarybos direktyva 89/130/EEB, Euratomas ir Tarybos reglamentas (EB, Euratomas) Nr. 1287/2003 (BNP reglamentas) (OL L 91, 2019 3 29, p. 19).
         
            (8)  1994 m. gruodžio 20 d. Europos Parlamento ir Tarybos direktyva 94/62/EB dėl pakuočių ir pakuočių atliekų (OL L 365, 1994 12 31, p. 10).
         
            (9)  2005 m. kovo 22 d. Komisijos sprendimas 2005/270/EB, nustatantis duomenų bazės sistemos formas pagal Europos Parlamento ir Tarybos direktyvą 94/62/EB dėl pakuočių ir pakuočių atliekų (OL L 86, 2005 4 5, p. 6).
         
            (10)  2009 m. kovo 11 d. Europos Parlamento ir Tarybos reglamentas (EB) Nr. 223/2009 dėl Europos statistikos, panaikinantis Europos Parlamento ir Tarybos reglamentą (EB, Euratomas) Nr. 1101/2008 dėl konfidencialių statistinių duomenų perdavimo Europos Bendrijų statistikos tarnybai, Tarybos reglamentą (EB) Nr. 322/97 dėl Bendrijos statistikos ir Tarybos sprendimą 89/382/EEB, Euratomas, įsteigiantį Europos Bendrijų statistikos programų komitetą (OL L 87, 2009 3 31, p. 164).
         
            (11)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).
         
            (12)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).
      
      
         
            PRIEDAS
            
               ATITIKTIES LENTELĖ
            
            
                        Reglamentas (ES, Euratomas) Nr. 608/2014
                     
                     
                        Šis reglamentas
                     
                  
                        1 straipsnis
                     
                     
                        1 straipsnis
                     
                  
                        2 straipsnio 1 dalis
                     
                     
                        2 straipsnio 1 dalis
                     
                  
                        2 straipsnio 2 dalis
                     
                     
                        2 straipsnio 2 dalis
                     
                  
                        2 straipsnio 3 dalies a punktas
                     
                     
                        2 straipsnio 3 dalies a punktas
                     
                  
                        2 straipsnio 3 dalies b punktas
                     
                     
                        2 straipsnio 3 dalies b punktas
                     
                  
                        2 straipsnio 3 dalies c punktas
                     
                     
                        2 straipsnio 3 dalies c punktas
                     
                  
                        2 straipsnio 3 dalies d punktas
                     
                     
                        2 straipsnio 3 dalies d punktas
                     
                  
                        2 straipsnio 3 dalies e punktas
                     
                     
                        2 straipsnio 7 dalis
                     
                  
                        2 straipsnio 4 dalis
                     
                     
                        2 straipsnio 4 dalis
                     
                  
                        –
                     
                     
                        2 straipsnio 5 dalis
                     
                  
                        2 straipsnio 5 dalis
                     
                     
                        2 straipsnio 6 dalis
                     
                  
                        2 straipsnio 6 dalis
                     
                     
                        2 straipsnio 8 dalis
                     
                  
                        3 straipsnis
                     
                     
                        3 straipsnis
                     
                  
                        4 straipsnis
                     
                     
                        4 straipsnis
                     
                  
                        5 straipsnis
                     
                     
                        5 straipsnis
                     
                  
                        6 straipsnis
                     
                     
                        6 straipsnis
                     
                  
                        7 straipsnis
                     
                     
                        7 straipsnis
                     
                  
                        8 straipsnis
                     
                     
                        8 straipsnis
                     
                  
                        9 straipsnis
                     
                     
                        9 straipsnis